ประกาศกระทรวงแรงงาน เรื่อง การอนุญาตให้คนต่างด้าวเข้ามาทำงานในราชอาณาจักรได้รับยกเว้นไม่จำต้องปฏิบัติตามพระราชกำหนดการบริหารจัดการการทำงานของคนต่างด้าว พ.ศ. 2560 สำหรับผู้เชี่ยวชาญทักษะสูง นักลงทุน ผู้บริหารระดับสูง และผู้ประกอบการวิสาหกิจเริ่มต้น
ประกาศกระทรวงแรงงาน
ประกาศกระทรวงแรงงาน
เรื่อง
การอนุญาตให้คนต่างด้าวเข้ามาทำงานในราชอาณาจักรได้รับยกเว้นไม่จำต้องปฏิบัติ
ตามพระราชกำหนดการบริหารจัดการการทำงานของคนต่างด้าว
พ.ศ. ๒๕๖๐
สำหรับผู้เชี่ยวชาญทักษะสูง
นักลงทุน ผู้บริหารระดับสูง และผู้ประกอบการวิสาหกิจเริ่มต้น[๑]
 

โดยที่เป็นการสมควรอนุญาตให้คนต่างด้าวและผู้ติดตามซึ่งได้รับการตรวจลงตราประเภทคนอยู่ชั่วคราวเป็นกรณีพิเศษ
(Smart Visa) ได้รับอนุญาตให้เข้ามาทำงานในราชอาณาจักรเป็นกรณีพิเศษ
เพื่อเป็นการส่งเสริมการลงทุนและดึงดูดบุคลากรที่มีความรู้ความสามารถสูงเข้ามาทำงานอันจะก่อให้เกิดประโยชน์ต่อการพัฒนาเศรษฐกิจของประเทศ

อาศัยอำนาจตามความในมาตรา
๖ และมาตรา ๑๔ (๒) แห่งพระราชกำหนดการบริหารจัดการการทำงานของคนต่างด้าว พ.ศ. ๒๕๖๐
รัฐมนตรีว่าการกระทรวงแรงงานโดยความเห็นชอบของคณะรัฐมนตรี เมื่อวันที่ ๑๖ มกราคม
พ.ศ. ๒๕๖๑ จึงออกประกาศไว้ ดังต่อไปนี้

ข้อ ๑
คนต่างด้าวดังต่อไปนี้ซึ่งได้รับการตรวจลงตราประเภทคนอยู่ชั่วคราวกรณีพิเศษ (Smart Visa)
ให้ได้รับอนุญาตให้ทำงานในราชอาณาจักรได้ตามหลักเกณฑ์และเงื่อนไขที่สำนักงานคณะกรรมการส่งเสริมการลงทุนประกาศกำหนดโดยความเห็นชอบของคณะรัฐมนตรี
ตลอดระยะเวลาที่ได้รับอนุญาตให้อยู่ในราชอาณาจักรตามกฎหมายว่าด้วยคนเข้าเมือง
โดยได้รับยกเว้นไม่จำต้องปฏิบัติตามพระราชกำหนดการบริหารจัดการการทำงานของคนต่างด้าว
พ.ศ. ๒๕๖๐
(๑)
ผู้เชี่ยวชาญทักษะสูง
(๒) นักลงทุน
(๓)
ผู้บริหารระดับสูง
(๔)
ผู้ประกอบการวิสาหกิจเริ่มต้น

ข้อ ๒ ผู้ติดตามซึ่งเป็นคู่สมรสโดยชอบด้วยกฎหมายของคนต่างด้าวตามข้อ
๑ และบุตรโดยชอบด้วยกฎหมายของคนต่างด้าวตามข้อ ๑ (๑) ซึ่งมีอายุตั้งแต่สิบแปดปี
ให้ได้รับอนุญาตให้ทำงานในราชอาณาจักรซึ่งมิใช่งานที่ห้ามคนต่างด้าวทำได้ โดยไม่ต้องมีใบอนุญาตทำงานตามพระราชกำหนดการบริหารจัดการการทำงานของคนต่างด้าว
พ.ศ. ๒๕๖๐ ตลอดระยะเวลาที่ได้รับอนุญาตให้อยู่ในราชอาณาจักร
แต่ไม่เกินสิทธิของคนต่างด้าวตามข้อ ๑

ข้อ ๓ ประกาศนี้ให้ใช้บังคับตั้งแต่วันที่ ๑
กุมภาพันธ์ พ.ศ. ๒๕๖๑ เป็นต้นไป


ประกาศ ณ วันที่ ๒๙ มกราคม พ.ศ. ๒๕๖๑
พลตำรวจเอก อดุลย์ แสงสิงแก้ว
รัฐมนตรีว่าการกระทรวงแรงงาน









ปวันวิทย์/จัดทำ
๑๔ กุมภาพันธ์ ๒๕๖๑

























[๑] ราชกิจจานุเบกษา
เล่ม ๑๓๕/ตอนพิเศษ ๒๒ ง/หน้า ๘/๓๑ มกราคม ๒๕๖๑